לוין קיפניס

לֶוִין קִיפְּנִיס (17 בנובמבר או 6 בדצמבר 1889, י"ג בכסלו תר"ן) (או 1 באוגוסט 1890, ט"ו באב ה'תר"ן או 17 באוגוסט 1894, ראו להלן), האימפריה הרוסית – 20 ביוני 1990, כ"ז בסיון ה'תש"ן, תל אביב) היה סופר ומשורר ילדים ישראלי, שכתב בעיקר בעברית וכן ביידיש. חתן פרס ישראל לספרות ילדים לשנת תשל"ח (1978).

ביוגרפיה
קיפניס נולד בעיירה אוּשוֹמִיר (Ушомир) שבפלך ווהלין, בתחום המושב היהודי של האימפריה הרוסית (כיום באוקראינה), לפסח קיפניס ורחל לבית ברויזמן, במשפחה בת 10 ילדים. בתעודת הזהות שלו וגם על מצבתו רשומה שנת לידתו 1894, אך נמצאו עדויות בכתב ידו לפיהן תאריך לידתו הוא 1 באוגוסט 1890. זאת ניתן לראות במכתב לבית הספר "בצלאל" ובו הוא כותב את גילו עם התאריך, ובהקדשה של תמונה לדודו בה הוא כותב את גילו עם התאריך. במועד כלשהו הוריד מגילו ארבע שנים, מסיבה שאינה ידועה.

אביו, שהיה שליח ציבור, שלח את לוין קיפניס ללמוד בחדר, שאותו לא אהב בגלל החינוך הנוקשה. מגיל צעיר ניסה את כוחו באמנות, בציור ובחיתוך עץ. אביו שראה את הפוטנציאל עודד אותו ללמוד כתב סת"ם. לעזרת כלכלת המשפחה כתב קיפניס מזוזות.

את צעדיו הראשונים בתחום הכתיבה עשה בעיתון שהוציא בסביבות גיל הבר מצווה: 'פרחי לוי'. הפרסום הראשון בעיתון של ממש היה של שירו "הילד החולה" בעיתון הילדים 'הפרחים' ב-1910 (תר"ע).

קיפניס הקים בעיירת הולדתו "חדר מתוקן", הקים ספרייה עברית וביים מחזות ילדים שכתב. בשנת 1913 (תרע"ג) עלה לארץ ישראל והשתלם בלימודי אמנות ב"בצלאל". מצוקת התכנים לילדי הגן הביאה אותו לכתוב שירים המותאמים לצורכי החינוך לטף בארץ ישראל, שהראשון בהם היה "חנוכייה ספרי נא לי מעשיה".

עם פרוץ מלחמת העולם הראשונה היה קיפניס שותף להקמת הוצאת "ספרייה קטנה לילדים" ביפו, שבהּ גם ראו אור סיפוריו הראשונים לילדי הגן, וזאת במקביל לעבודות כפייה בחקלאות שבהן הועסק על ידי הצבא העות'מאני.

בתום המלחמה עסק בהוראת ילדי התימנים בחדרה, ולאחר שנה שב לירושלים לפי הזמנת "בצלאל" על מנת לכתוב ולערוך תכנים לילדי הגן. במסגרת זו הוציא קובצי סיפורים ושירים לגננות, וערך את 'גננו', כתב העת הראשון בארץ ישראל לגננת העברייה.

בשנת 1921 קיבל על עצמו ניהול בית יתומים בצפת, וב-1922 נסע להשתלם באמנות בברלין בירת גרמניה, שם פרסם שלושה ספרים בגרמנית. בשנת 1923 שב ארצה והחל ללמד בבית מדרש למורים וגננות "לוינסקי". ב-1924 (תרפ"ד) נישא למרים לובמן, בת ראשון לציון (בתו של דב חביב לובמן), ולזוג נולדו שני ילדים - שי וניצה. המשפחה התגוררה במשך עשור בתל אביב, ואז הוחל בבניית בית עבורם בראשון לציון. ואולם כאשר נסתיימה הבנייה, ב-1935, חלתה מרים בדלקת ריאות ונפטרה. לאחר פטירתה התגוררה המשפחה בבית החדש במשך שנה, שאחריה שבו לתל אביב. בהמשך נשא שם לוין את דבורה קרסנוב, גננת-מורה. לשניים נולדו שני ילדים, טל קיפניס (שנישא לחנה ליליין, נכדת אפרים משה ליליין) ונטע אדלמן.

בשנת 1928 הקים קיפניס תיאטרון לילדים, שאותו ניהל 25 שנה וכתב לו הצגות רבות, תוך שאינו מזניח את תחומי היצירה האחרים הרבים שלו, וכן הוציא לאור שבועונים, שנתונים ומערכי לימוד רבים.

בשנת 1956 פרש מהוראה, והתמסר לכתיבה ופרסום. הוא היה פעיל כסופר במשך זמן שיא של 80 שנים רצופות – מ-1910 ועד 1990.

בין הפרסים שזכה בהם: פרס יציב (1962), פרס למדן (1976), פרס ישראל (1978) ועיטור אנדרסן (1988). יצירותיו ראו אור חוץ מעברית גם בשפות אנגלית, צרפתית, גרמנית, רוסית, ערבית ויידיש.

לוין קיפניס נטמן בבית העלמין קריית שאול. רעייתו דבורה נפטרה בשנת 2001 ונטמנה לצידו.

הנצחה
בשנת 1982 הוקם על ידי משפחת קיפניס במכללת לוינסקי לחינוך מרכז לוין קיפניס, המיועד לשוחרי ספרות הילדים והנוער. הוא מעניק שירותים לחוקרים, לתלמידי מחקר, למורים, לסטודנטים ולשוחרי ספרות ילדים ומאפשר עיון באוספים ארכיוניים.

ב-7 ביוני 1995, הנפיק דאר ישראל סדרה של 3 בולי דאר שהוקדשה לספרי ילדים. אחד מבולי הסדרה הוקדש לספר "המטריה הגדולה של אבא" שחיבר לוין קיפניס. על גבי הבול מופיע איור מתוך הספר שאיירה פזית מלר - דושי. מעצב הסדרה היה רונן גולדברג.

החל משנת 2018 מוצג במרכז קיפניס אוסף של 200 מקראות שתרם אליהו הכהן בסוף שנות ה-90 של המאה ה-20.

על שמו נקראים רחובות בבאר שבע ובתל אביב.

ביוני 2013 כתבו המלחין משה זורמן והמחזאי יוני להב את המחזמר מלך הילדים, על חייו של לוין קיפניס, מהחדר האפל לפרס ישראל.

יצירותיו
שמאל|ממוזער|250px|קובץ סיפורים ושירים של קיפניס
יצירתו של קיפניס משתרעת על פני כ-800 סיפורים, 600 שירים וכמאה ספרים לילדים. כתיבתו מאופיינת בסגנון קליל ושמח, נטול פאתוס ובה בעת בעל עושר ואסתטיקה. הוא הרבה להעניק ביצירותיו מסרים של עזרה לזולת והתנדבות למען האחר, כמו בסיפוריו המפורסמים "אליעזר והגזר" אודות שיתוף פעולה של מספר אנשים בהוצאת גזר ענק מהאדמה ו"נרקיס מלך הביצה", על הנרקיס שהיה היחיד שהסכים להשאיל את עצמו לרפא את מלך הצפרדעים ועל כך קיבל את כתרו. עוד מסיפוריו הידועים: "המטריה הגדולה של אבא", "אגוז של זהב" (סיפור על שני ילדים ואגוז מופלא לפסח), "שלושת הפרפרים" ו"מנורה וענפי זית" (אלגוריה על סמל המדינה).

קיפניס הרבה לכתוב שירים לילדים לחגי ישראל עקב המחסור שהיה אז בשירים לטקסים והפעלות בבתי הספר ובגנים, ביניהם היו "שנה טובה" (שנה הלכה שנה באה), "יום טוב לנו", "אורחים לחג", "לביבות" (קמח מן השק), "נר לי", "סביבון סוב סוב סוב", "שימו שמן", "אני פורים", "חג פורים", "חד גדיא" (על גבע רם על ראש התל, גרסה עברית שכולה חיובית), "סלינו על כתפינו", "הבה נרימה", "חנוכה חנוכה" ועוד. שירים מוכרים נוספים שכתב היו "רקפת", "שיר המסכות", "גינה לי", "שיר הרעשן", "מי יבנה בית", "המעפילים" ("העפילו") ו"ילד פלא". השיר "מלפפון" הוא השיר היחידי לו חיבר קיפניס מילים ומנגינה.

השיר האחרון שכתב קיפניס היה "אסיף" שהלחינה נורית הירש ועיבד גיל אלדמע.

קיפניס גם תרגם מספרות העמים: יו לופטינג, קרלו קולודי, קולומבוני, קמינסקי, ממשלי איזופוס ולה פונטיין, ממעשיות שארל פרו, כיפה אדומה של האחים גרים, הנס כריסטיאן אנדרסן ועוד.

ספריו
 סיגל ליל (1916)
 מעשה בתפוח שהלך לשוח (1916)
 מקראי קודש (1916)
 לכבוד יום טוב (1919)
 ראש השנה לאילנות (1920)
 לקבר אבות (1923)
 אלף-בית (1923)
 מחרוזת (1923)
 מעשה באפרוח שהלך לבקש אם אחרת (1923)
 שולמיתה (1925)
 קטיפה וגוריה (1925)
 שמעו ואספרה (1926)
 הדוגרת המנומרת (1926)
 בעל טבילה (1926)
 מלכת האווזים (1926)
 הטלה השובב (1926)
 עזה פזיזה (1926)
 הלולב הגולה (1926)
 הדחליל (1927)
 ילדי שדה (1927)
 ארבעת בני פקעת (1928)
 מעשה בוורד של נייר (1928)
 זמזומה (1928)
 מלך הכלבים (1928)
 חגינו (1928) – זוכה עיטור אנדרסן (1988)
 סגולה לגאולה (1928)
 הנמר שהלך להפוך חברבורותיו (1928)
 ספירה (1929)
 משחק פורים (1929)
 מתנת הים (1930)
 כד השמן (1930)
 פרפרים (1930)
 מי זה? (1930)
 מה זה? (1930)
 פעם אחת (1931)
 חנוכה לתינוקות (1932)
 ביכורים (1932)
 עוד פעם (1932)
 וכה אמר סבא (1933)
 מי בן חיל? (1934)
 מעשה בנמל (1936)
 יפה את, מולדתי (1938)
 כולנו חברים (1938)
 יום טוב לנו (1939)
 ספרייה כחולה (1939)
 בנתיב הפלא (1939)
 התורה קו לקו (1940)
 הכותל המערבי (1940)
 נרות דולקים (1940)
 טל (1941)
 החיות מה אומרות? (1942)
 אבא התגייס (1942)
 חבריה (1942)
 ש"י חידות (1943)
 מעיין הקסם (1943)
 בוקר טוב (1943)
 לארץ הפלאות (1944) אנו נוסעים אל הירח (1945)
 חג האור (1946)
 ילדים במחתרת (1946)
 על שתיים ועל ארבע (1947)
 זה ספרי (1947)
 גן-גני (1949. עם ימימה אבידר-טשרנוביץ)
 גן-גנון (1949. עם ימימה אבידר-טשרנוביץ)
 חגי (1950)
 האריה הגיבור (1950)
 כתר הנרקיס (1951)
 אלף (1952)
 בית (1953)
 גימל (1954)
 סנסנים (1955)
 שלה-פלא (1956)
 אור (1957)
 אייל בן חיל (1957)
 דוד הנער וגָלְיָת הענק (1957)
 חידון לילדים (1958)
 פינה גינה (1958)
 פיל פליל (1959)
 קדימה, צעד! (1959)
 ק"ן חידות (1960)
 חידון התורה לילדים (1960)
 מדינת ישראל (1960)
 מדינתי ישראל (1960)
 מר כרבול התגייס (1964)
 המטרייה הגדולה של אבא (1964)
 אליעזר והגזר (1964)
 חן נתן, חן לקח (1964)
 בצל התומר (1965)
 טיול נעים (1965)
 חברים שלי (1965)
 ביקי מתחפש (1966)
 אור לי (1966)
 ברוכים הבאים (1966)
 שישה בשקיק אחד (1966)
 דורון חוגג בתל אביב (1966)
 סביונים (1967)
 צבעונים (1968)
 קשת (1968)
 הנחליאלי בונה קן (1968)
 שעלול שהלך ללול (1968)
 בית שלום (1968)
 ילדי אלף-בית (1969)
 רימון (1970)
 רוני-רון והסביבון (1970)
 אזרח טוב (1970)
 אתי רוצה עוגיות (1970)
 פתחו את הדלת (1970)
 מילי (1971)
 מילי אוהבת פרחים
 מילי במשק
 מילי הולכת לגן
 מילי על שפת הים
 מילי והכלבלב שלה תתחדש (1972)
 שבועות (1973)
 סוכות (1973)
 עצמאות (1973)
 הגדה של עצמאות (1973)
 טוב לקרוא (1973)
 מבראשית (1973)
 מועדי ישראל (1973)
 ראש השנה-יום כיפור (1973)
 משלים (1974)
 שבת (1974)
 ל"ג בעומר (1974)
 הולכים בשדה וביער (1975)
 אסתי מחפשת אבא (1976)
 מן התורה (1976)
 חיפושיות (1976)
 נורית מחכה ליום השבת (1976)
 זמנים (1976)
 חוויות מן הבית (1977)
 סודות מן החדר (1977)
 חמש בנות (1977)
 מרומציון (1978)
 דחלילמך (1979)
 שרשרת (1980)
 היה היה מלך (1980)
 כבוד לאימא (1980)
 מעשה בילדות שבע (1980)
 רומיה המטפלת הקטנה (1981 [נכתב: 1920])
 אגוז של זהב (1983)
 לילו הארוך של צחי (1985)
 סבתא של אסנת (1986)
 שומר מה מליל (1987)
 שעת סיפור (1987)
 מי שם פה לאילם (1988)
 תלמה (1988)
 תן (1989)
 תורתי שעשועי (1989)
 לקלקנים (1989)
 כל סיפורי חושם (1989)
 כוסו של אליהו (1989)
 איך טס טלי (1989)
 איך נרדם טלי (1989)
 סכך לסוכה (1989)
 גלגלים (1989)
 מי כמונו הדובים (1989)
 אליפלא לומד לקרוא (1989)
 מעשה באוזן המן (1989)
 הכלב הנאמן שלי (1990)
 הכלבה לבנה וגוריה (1990)
 הסוסה ערמונה וסייחה (1990)
 שם שועלים יש (1990)
 סוסיאדה (1990)
 תול החתול (1991)
 מעשה ברם (1997)

לקריאה נוספת
 לאה נאור, מלך הילדים לוין קיפניס, הוצאת יד בן צבי, 2009

מאמרים
 נורית גוברין, "לוין קיפניס ויוסף חיים ברנר". בתוך: 'ברנר. "אובד-עצות" ומורה-דרך' משרד הביטחון – ההוצאה לאור ואוניברסיטת תל אביב, תשנ"א/1991, עמודים 235–291
, פ"א, 3–4 (אדר א' תשס"ח, אפריל 2008), עמודים 30–31. 
ורד טוהר, "הסיפור 'כתר הנרקיס' מאת לוין קיפניס על רקע מקורותיו: נוסחאות הטקסט ופרשנותו", חמדעת ח (תשע"ה), עמודים 76–94

קישורים חיצוניים






 לוין קיפניס, באתר דףדף

 לוין קיפניס, באלבום המשפחות - עדת ראשון לציון
 עדינה בר-אל, 'מעשה בסופר שהלך לבקש שפת-אֵם קודמת: לוין קיפניס וסיפוריו ביידיש', חוליות: דפים למחקר ספרות יידיש ותרבותה, כרך 9 (2005), עמודים 343–356
 דנה קרן יער, אמן החינוך העברי, "סגולה - מגזין ישראלי להיסטוריה", גיליון 16, עמודים 18–32






 גנזים: ארכיון חודשי, יוני 2018, יצחק בר יוסף, "הישמר לך מכל חיה ולה שיניים", פורסם בישראל היום, מדור: דברי הימים|במעמקי הספרות העברית, 24 יוני 2018
 עיונים בספרות ילדים, גיליון 1: עיונים ביצירת לוין קיפניס, תשמ"ה:
אליהו הכהן, לוין קיפניס והזמר העברי, עמודים 5–32
אוריאל אופק, ראשיתו של לוין קיפניס, עמודים 33–42
גרשון ברגסון, מקומו של לוין קיפניס בספרות הילדים, עמודים 43–49
מירי ברוך, על "אליעזר והגזר", ועל השיר הצביר המהודק, עמודים 51–58
 ספרים מלאים לקריאה ברשת באתר של מרכז לוין קיפניס לספרות ילדים
  ספר הבית לילדי כתה ג'
  אסתי מחפשת אבא
  משלים
  זמנים
  החליל הנפלא
  גן גני, ספר שני | גן גני, ספר שלישי





 ארכיון הסרטות של לוין קיפניס נחשף לציבור, באתר יוטיוב, 2019

 אבשלום קור, פדויי השבי, גלי צה"ל, 17 בפברואר 2025
אליעזר והגזר, הסכת של כאן ובו תיאור של מקורות ההשראה לכתיבת הספר. יוצרי ההסכת: יובל מלחי, רחלי שלו ושירה קדרי עובדיה, יוני 2025.

הערות שוליים

*
קטגוריה:זוכי פרס ישראל לספרות ושירה
קטגוריה:זוכי פרס ישראל לשנת 1978
קטגוריה:זוכי עיטור אנדרסן
קטגוריה:משוררים ישראלים
קטגוריה:משוררים כותבי עברית
קטגוריה:משוררי ילדים ישראלים
קטגוריה:סופרים ישראלים
קטגוריה:סופרים כותבי עברית
קטגוריה:סופרי ילדים ונוער יידישאים
קטגוריה:סופרי ילדים ונוער ישראלים
קטגוריה:יהודים מווהלין
קטגוריה:ישראלים ילידי אוקראינה
קטגוריה:ישראלים ילידי האימפריה הרוסית
קטגוריה:אנשי העלייה השנייה
קטגוריה:בוגרי בצלאל, בית מדרש לאמנות ולמלאכות-אמנות
קטגוריה:זוכי פרס למדן
קטגוריה:זוכי פרס יציב
קטגוריה:יקירי תל אביב-יפו לשנת 1977
קטגוריה:אמנים ואנשי רוח שהונצחו בתל אביב-יפו
קטגוריה:אישים הקבורים בבית הקברות קריית שאול
קטגוריה:ישראלים שנולדו ב-1890
קטגוריה:ישראלים שנפטרו ב-1990